এই বলে তিনি তার বাম কানের চার মিলিমিটার নিচে সেট করা একটা বাটনে চাপ দিলেন। সাথে সাথে তার মাথার খুলির একটা অংশ ল্যাপটবের মতো খুলে গেলো। আর সেখান থেকে নীলাভ আলোর রশ্মি ছড়িয়ে ষাট ইঞ্চি বাই পঞ্চাশ ইঞ্চি মাপের একটা লেসার স্ক্রিনের সৃষ্টি হলো। তারপর দু’বার বিপ বিপ শব্দ হতেই পুরো স্ক্রিন জুড়ে ফুটে উঠলো হাই রেজুলেশনের পরিষ্কার মুভি। তাতে দেখা যাচ্ছে, মিস্টার হ্যারিসন পটারকে ঘিরে আছে কয়েকটি বানর। একটি বানর তার ডান কান ধরে টানছে, আরেকটি বানর তার মাথার চুলে বিলি কেটে উঁকুনের সন্ধান করছে। অপর একটি বানর মাঝে মাঝে তার লেজের আগা দিয়ে হ্যারিসনের নাকে সুড়সুড়ি দিয়ে মজা করছে। আরেকটি বানর ঠিক পেছনের কাপড় ধরে টানাটানি শুরু করেছে। মনে হচ্ছে, বানরটা যেন মিস্টার হ্যারিসনের লেজ খুঁজে বেড়াচ্ছে।